RAPPORT FRA KOMMISSIONEN TIL EUROPA-PARLAMENTET OG RÅDET

om udøvelsen af de beføjelser til at vedtage delegerede retsakter, der er tillagt Kommissionen i henhold til Europa-Parlamentets og Rådets forordning (EU) nr. 473/2013 af 21. maj 2013 om fælles bestemmelser om overvågning og evaluering af udkast til budgetplaner og til sikring af korrektion af uforholdsmæssigt store underskud i medlemsstaterne i euroområdet

1. INDLEDNING

Europa-Parlamentets og Rådets forordning (EU) nr. 473/2013 om fælles bestemmelser om overvågning og evaluering af udkast til budgetplaner og til sikring af korrektion af uforholdsmæssigt store underskud i medlemsstaterne i euroområdet er en af de to retsakter i pakken om økonomisk styring kaldet "twopacken", der skal styrke tilsynet og overvågningen i euroområdet. Den giver navnlig mulighed for et skærpet tilsyn med de medlemsstater i euroområdet, som er genstand for en procedure i forbindelse med uforholdsmæssigt store underskud, i form af yderligere rapporteringskrav, der har til formål at sikre, at der forebygges og på et tidligt tidspunkt rettes op på eventuelle afvigelser fra Rådets henstillinger eller afgørelser om korrektion af det uforholdsmæssigt store underskud.

Artikel 10, stk. 3, i forordning (EU) nr. 473/2013 giver Kommissionen beføjelser til at vedtage delegerede retsakter for at præcisere indholdet af den yderligere rapportering, som medlemsstater, over for hvilke der er indledt en procedure i forbindelse med uforholdsmæssigt store underskud, skal forelægge Kommissionen og Det Økonomiske og Finansielle Udvalg under Rådet. Denne delegation af beføjelser til Kommissionen er et skridt i retning af et kontinuerligt tilsyn, som skal sikre en bedre overvågning af, om de berørte medlemsstater er godt på vej til at korrigere de uforholdsmæssigt store underskud.

2. RETSGRUNDLAG

Denne rapport udarbejdes i henhold til artikel 14, stk. 2, i forordning (EU) nr. 473/2013. I henhold til denne bestemmelse tillægges beføjelsen til at vedtage delegerede retsakter Kommissionen for en periode på tre år fra den 30. maj 2013, og Kommissionen pålægges at udarbejde en rapport vedrørende delegationen af beføjelser.

3. UDØVELSE AF DE DELEGEREDE BEFØJELSER

Beføjelsen til at vedtage delegerede retsakter blev udøvet for at sikre en bindende og harmoniseret ramme for de oplysninger, der skal indberettes af medlemsstaterne, jf. artikel 10 i forordning (EU) nr. 473/2013.

I henhold til artikel 10, stk. 3, i forordning (EU) nr. 473/2013 skal en medlemsstat – der har euroen som valuta, og som er omfattet af proceduren i forbindelse med uforholdsmæssigt store underskud – for den samlede offentlige sektors og dennes delsektorers vedkommende regelmæssigt aflægge rapport til Kommissionen og Det Økonomiske og Finansielle Udvalg om budgetgennemførelsen i løbet af året, om budgeteffekten af diskretionære foranstaltninger på både udgifts- og indtægtssiden, om målene for de offentlige udgifter og indtægter og med oplysninger om de foranstaltninger, der allerede er vedtaget, og om arten af de foranstaltninger, der påtænkes vedtaget for at nå de fastsatte mål. Denne rapport skal aflægges hver sjette måned af medlemsstater, der er genstand for en henstilling i henhold til artikel 126, stk. 7, i TEUF, og hver tredje måned af medlemsstater, der er genstand for en afgørelse om pålæg i henhold til artikel 126, stk. 9, i TEUF. Denne regelmæssige rapportering supplerer de rapporteringsforpligtelser, der er fastsat i artikel 3, stk. 4a, og artikel 5, stk. 1a, i forordning (EF) nr. 1467/97, i henhold til hvilke en medlemsstat, som er genstand for en procedure i forbindelse med uforholdsmæssigt store underskud, skal aflægge rapport om de foranstaltninger, den har truffet for at korrigere det uforholdsmæssigt store underskud.

Ifølge artikel 10, stk. 3, i forordning (EU) nr. 473/2013 har Kommissionen beføjelse til at vedtage delegerede retsakter, som specificerer indholdet i den regelmæssige rapport.

Kommissionen har kun i begrænset omfang gjort brug af denne beføjelse ved at vedtage en enkelt delegeret forordning for at fastsætte de nærmere enkeltheder vedrørende indholdet af de regelmæssige rapporter, nemlig Kommissionens delegerede forordning (EU) nr. 877/2013 af 27. juni 2013 om supplering af forordning (EU) nr. 473/2013. Kommissionen har ingen planer om at gøre yderligere brug af beføjelserne i medfør af artikel 10, stk. 3.

Kommissionens delegerede forordning (EU) nr. 877/2013 fastlægger rapporternes struktur og indhold. I den delegerede forordning findes navnlig en række skabeloner i bilaget, og disse dækker de vigtigste budgetmæssige og makroøkonomiske data, hvormed korrektionen af det uforholdsmæssigt store underskud kan overvåges, som det kræves i forordning (EU) nr. 473/2013. For at opnå en bedre forståelse af dynamikken i den budgetmæssige situation forventes det også af de pågældende medlemsstater, at de indberetter data årligt og kvartalsmæssigt, hvorimod data om budgetgennemførelsen i løbet af året indberettes efter kasseregnskabs- og periodiseringsprincippet (i overensstemmelse med det europæiske nationalregnskabssystem (ENS)). Endvidere vil en detaljeret rapportering om foranstaltninger, der er truffet eller er planlagt for at afhjælpe det uforholdsmæssigt store underskud, og om deres budgetmæssige indvirkning, gøre det muligt at foretage en velinformeret vurdering af de tiltag, som træffes af medlemsstaterne. Rapporteringen i henhold til den delegerede forordning tjener til at give et struktureret overblik over den pågældende medlemsstats budgetsituation og budgetstrategi og sikre en passende opfølgning af korrektionen af dens uforholdsmæssigt store underskud.

I overensstemmelse med den fælles forståelse vedrørende delegerede retsakter sørgede Kommissionen, da den forberedte og udarbejdede udkastet til den delegerede forordning, for samtidig, rettidig og hensigtsmæssig fremsendelse af de relevante dokumenter på ekspertniveau til Europa-Parlamentet (Økonomi- og Valutaudvalget, hvis formand, Sharon Bowles, fremsendte bemærkninger i et brev af 18. juni 2013 til næstformanden Olli Rehn og til Rådet (Det Økonomiske og Finansielle Udvalg (suppleanter), som drøftede det den 24. april og den 5. juni 2013). Disse uformelle høringer gav Kommissionen mulighed for at tage hensyn til de fremsatte bemærkninger i udkastet til den delegerede forordning.

Kommissionen vedtog den delegerede forordning den 27. juni 2013 og underrettede Europa-Parlamentet og Rådet. Hverken Europa-Parlamentet eller Rådet gjorde indsigelse mod den delegerede forordning inden for den frist på to måneder, der er fastsat i artikel 14, stk. 5, i forordning (EU) nr. 473/2013. Efter udløbet af fristen på to måneder blev den delegerede forordning offentliggjort i Den Europæiske Unions Tidende, og den trådte i kraft den 16. september 2013.

4. KONKLUSION

Kommissionen har udøvet sine delegerede beføjelser korrekt og opfordrer Europa-Parlamentet og Rådet til at tage denne rapport til efterretning.